Meiri póstur

Ég held áfram að birta bréf sem mér hafa borist undanfarna daga:

Úlfahjörð

Mér rennur til rifja að sjá skrif samlanda minna en enn þyngri er samt

tilhugsunin um samviskulausa þorpara sem hafa makað krókinn á kostnað

venjulegra borgara á Íslandi – og komist upp með það. Ég tek undir orð

samborgara minna um ábyrgðarleysi stjórnmálamanna og siðblinda glæframenn.

Hvers konar firring er það t.d. að draga Halldór sjálfan Ásgrímsson upp á

dekk og leyfa honum að glenna sig framan í þjóðina sem hann sjálfur sá um

að hlunnfara? Var það ekki hann sem stóð fyrir einkavinavæðingu bankanna?

Var það ekki hann sem bar ábyrgð með sjálfstæðismönnum á að sleppa

Markaðnum lausum án reglna eða eftirlits? Hvað er að þjóðinni okkar?

Ég sé ekki betur en að við höfum með naumindum sloppið við að selja orkuna í

óseðjandi krumlur Hannesar Smárasonar og Bjarna Ármannssonar og ég man vel

eftir umræðunni fyrir nokkrum árum um að það ætti að eftirláta „þeim“

lífeyrissjóðina líka – „þeir“ væru best til þess fallnir að hámkarka

gróðann!

Ef „þeim“ hefði tekist að leggja Íbúðalánasjóð að velli eins og

til stóð – ja, þá væri þetta sennilega bara alveg búið hjá okkur.

Þetta er ólýsanlegt svo ekki sé meira sagt. Það er Halldóri og Davíð að

þakka að búið er að ræna og rupla íslensku þjóðina og skilja hana eftir

blæðandi.

Á sama tíma og vargarnir sitja enn í sínu bæli þar sem þeir hafa

sankað að sér verðmætunum úr þjóðarbúinu, snekkjum, lúxusíbúðum,

einkaþotum, Bentleyar og Range-Roverum. Af hverju er ekki búið að frysta

eignir þessara manna á meðan rannsókn fer fram? Verði hún á annað borð

gerð…

Jón Ásgeir fær eitt agga-lítið prik fyrir að hafa druslast til að

mæta í þáttinn þinn en að öðru leyti er alveg dagljóst að drengurinn er

gjörsamlega siðblindur og siðspilltur og hefur ekki snefil af sóma – ekki

frekar en félagar hans.

Svo lengi hafa „þeir“ fengið að vaða uppi í

taumlausri græðgi að þeim finnst það sjálfsagt að þeir séu hafnir yfir lög

og rétt eða aðrar þær reglur sem gilda um venjulega borgara. Hvað þá að

þeim renni blóðið til skyldunnar.

Þar þarf enginn að segja mér að Sigurjón

Árnason, bankastjóri sem og löggiltur endurskoðandi hafi ekki vitað hvert

peningar Icesave fóru né heldur að svikamyllan sem sett var í skipulega í

gang og bombarderað á venjulegt fólk sem átti sparnað og því talið trú um

að færa peningana sína yfir á ótryggða reikninga – runnu beint í vasa

eigenda bankans. Ætlar einhver að segja mér að slíkur siðferðisbrestur sé

ekki glæpsamlegur? Eru ekki til lög um fjárdrátt, fjársvik, rán og

svívirðingar?

Ekki þar fyrir að Jón Ásgeir slapp á sínum tíma með

skrekkinn þótt hann hafi margbrotið og hunsað öll lög og reglur – það

munar svo miklu að eiga fjölmiðla sem standa áróðursvaktina og milljarða

til að kaupa álit frá lærðum mönnum út um allan heim.

Það skiptir fólk

engu þótt hann hafi í laumi hækkað brauðin í Bónus um 2 krónur á sínum

tíma til að borga fyrir The Viking – jafnvel þótt Bónus hafi á þeim tíma

verið almannahlutafélag. Eða þótt hann hafi látið Kaupþing í Luxembourg

borga visa-reikninginn fyrir escort-skvísu-hópinn sem hann bauð félögum

sínum úr íslenskum aðli upp á á skútunni sinni í Suðurhöfum til að fela

ósómann. Hvað er að þjóð sem lætur sér lynda svona meðferð? Hvar er

réttlætiskennd fólks? Hvað veldur því að stjórnmálamenn skella algjörlega

skollaeyrum við því sem er rétt og satt?

Ef stjórnvöld bregðast ekki við af djörfung núna og úthluta einhverju

réttlæti þá er voðinn vís. Minn stærsti ótti er að hvorki Geir né

Ingibjörg hafi uppburði eða manndóm í sér til að gera það sem gera þarf.

Landið okkar er að verða óbyggilegt – í fyrsta sinn síðan í

Móðuharðindunum. Hversu óbærileg er sú tilhugsun? Og allt vegna þess að

við sátum uppi með algjörlega óhæfa stjórnmálamenn og gráðuga úlfa sem

fengu leyfi stjórnvalda til að blóðmjólka hjörðina. Úff…

Engum flokki treystandi

Ég hef verið að hugsa undanfarið um að það þyrfti að stokka samfélagið allt allsvakalega upp. En hingað til hef ég litið á það sem útópíu sem geti ekki orðið að raunveruleika. Svo sá ég viðtalið við ykkur tvo í Kastljósinu í kvöld þá vaknaði von hjá mér um að kanski væri möguleiki á því að þetta þurfi ekki að fara í sama farið aftur.

Það er eitt sem veldur mér áhyggjum sem ég hef ekki enn heyrt neinn tala um.

Fyrir utan: hrikalegar staðreyndir um græðgi örfárra einstaklinga í samfélaginu sem við höfum leyft að nota okkur sem undirstöður sínar, þá staðreynd að flestir landsmenn hafa því miður tekið þátt í að þyngja sinn róður næstu árin sjálfir með erlendum lánum og eyðslu á heimsmælikvarða, græðgi, máttleysi og hræðsla sjórnvalda til að sporna við peningaaflinu, ráðviltan og þreyttan Seðlabanka sem virðist vera molna innan frá og virðist ekki geta horfst í augu við þá staðreynd að það var ábyrgðarlaust að taka ekki fastar í taumana fyrr.

Og síðast en ekki síst að fáránlega margir (venjulegir) þjóðfélagsþegnar verða gjaldþrota vegna þessa alls og aðrir missa tugi milljóna.

Fyrir utan þessa hluti þá get ég ekki hætt að hugsa um að: ég veit ekki um neinn flokk í pólitíkinni í dag sem væri treystandi til að leiða okkur áfram án þess að þetta fari í sama farið aftur.

Stjórnarandstaðan mun segja told you so. Og sjórnin mun kenna erlendum aðstæðum um.

Það þarf að skipta ÖLLU ÚT. Stójrn og stjórnarandstöðu. Hugsa upp á nýtt. Ég vildi óska að ég vissi hvað þyrfti að gera, en það eina sem ég veit er að þú fórst inn á þessa umræðu í Kastljósinu og ég vil hvetja þig til að halda henni á lofti í þeirri von um að fleiri taki þátt.

- - -

Frá Danmörku

Ég hef búið hér með konu og 2 syni okkar síðan í júlí 2007 og stefni að því að ljúka námi ekki síðar en vorið 2009. Eins og staðan er núna er náttúrulega útilokað að flytja til Íslands og ég ætla nú ekki einu sinni að nefna það að fá vinnu hér, íslenskur viðskiptafræðingur ráðinn til vinnu í Danmörku núna, ég held að fyrr frjósi í helvíti en það gangi upp.

Nú horfum við á það sem gerist á Íslandi úr örlítilli fjarlægð en að sjálfsögðu snertir ástandið okkur sem og aðra námsmenn erlendis, við erum þó svo heppin að konan mín er í vinnu og við erum því ekki eins háð því að flytja okkar rekstrarfé á milli landa.

Mér hefur fundist að stjórnmálamenn sleppi billega þegar kemur að því að svara spurningum um ástandið, svo sem eins og þegar Pétur Blöndal ásamt fleirum tala um að það hefði átt að vera búið að setja lög sem gerðu það að verkum að bankarnir yrðu að aðskilja innlenda og erlenda starfssemi.

Hvers vegna var það ekki búið?

Að mínu mati er bara 1 rökrétt skýring á þeirri staðreynd að það hafði ekki verið gert, hún er sú að íslenska ríkið (lesist Sjálfstæðisflokkurinn) tímdi því ekki þar sem að þá hefðu skatttekjur af bönkunum tapast að langmestu leyti. Þetta endurspeglar á vissan hátt græðgisvæðinguna sem riðið hefur húsum á Íslandi, menn ætluðu að fá allt fyrir ekki neitt.

Ég vænti þess að þú hafir séð Árna Matt í Kastljósinu í fyrradag. Oh my god, hann talaði um innlán í Bretlandi að þau væru tryggð samkvæmt „directivu“ og svo skömmu seinna talaði hann um að útlánin væru sko ekki samkvæmt „directivu“. Það var verið að tala um Icesave sem voru innlánsreikningar og Árni talaði um útlánin, rest my case.

Árni var að leggja af stað til Washington á ársfund alþjóðagjaldeyrissjóðsins, þar verður hann að horfast í augu við og eiga í samræðum við sennilega hvað bestu hagfræðinga og fjármálamenn annarra aðildarríkja. Ég ætla að leyfa mér að efa annað en að hann verði mesta aðhlátursefnið á fundinum og í framhaldinu verði íslensk þjóð aðhlátursefni að hafa kosið svona kappa yfir sig. Hann verður samt pottþétt besti dýralæknirinn á fundinum.

By the way ég ætla að sækja um stöðu yfirdýralæknis á Íslandi næst þegar hún losnar.

Sú staða sem nú er uppi kallar á algera hreinsun á Alþingi Íslendinga, það verður að stinga þar út eins og úr fjárhúsi fullu af skít og það sem er enn mikilvægara er að nú verður tími pólitískra ráðninga að vera liðinn, hann verður að vera liðinn.

- - -

Lífeyrissjóðir

Nú liggur fyrir að lífeyrissjóðir landsmanna verða fyrir miklum skakkaföllum. Flest okkar horfa fram á verulega skerðingu réttinda. En ekki ríkisstarfsmenn, því að ef LSR á ekki fyrir skuldbindingum sínum þá borgar ríkissjóður (við öll) mismuninn. Þau réttindi eru stjórnarskrárvarin, eins og ríkisstarfsmenn segja. Nú er líklega ljóst að lítið verður um launahækkanir á Íslandi yfirleitt næstu árin, en næst þegar einhver hópur ríkisstarfsmanna byrjar að heimta „leiðréttingu“ sinna launa, þá skal þetta dregið fram, sett á borðið, skilið þar eftir og fundinum slitið.

- - -

Orðspor landsins

Takk fyrir að halda úti umræðu um það sem er að gerast á Íslandi. Það eru fáir sem virðast geta gert það, og því miður enn færri sem gera sér grein fyrir því að vandinn er stór OG að eitthvað verði að gera.

Stærsta vandamálið í dag er að ráðamenn (ríkisstjórn, Alþingi, Seðlabanki) gera sér ekki grein fyrir alvöru vandans. Fyrst er efnahagslífið lagt niður á hné; svo er sett spurningamerki við sjálfstæði þjóðarinnar með Rússaláninu. Og nú er búið að rústa orðspori Íslendinga erlendis (ég hef búið erlendis í 16 ár og tel mig vita hvers mikils virði það er fyrir bæði einstaklinga og fyrirtæki).

Það er gríðarlega mikilvægt að hafa opnar gáttir fyrir gagnrýna umræðu; ég horfði á þáttinn þinn sl. sunnudag og tel án vafa að hann hafi gefið mörgum úthald til þess að takast á við þær fréttir sem á eftir hafa komið í vikunni.

- - -

Þingsályktunartillaga alþýðunnar

Þingmenn tilkynna sameiginlega ákvörðun sína sem verður samþykkt einróma um að

lækka laun sín um 15 prósent og slaufa eftirlaunafrumvarpinu.

Þingmönnum skal fækka í 28 sparnaður er augljós og þeir þurfa að rífast og vera

með flokkaskítkast við færri aðila (tímasparnaður).

Öllum sendiráðsstarfsmönnum skal sagt upp og gert að koma heim í slorið,

nægilegt er að hafa 1 ameríkusendiráð og 1 evrópusendiráð (sparnaður c.a 3

milljarðar á ári).

Seðlabankanum verði breytt í vaxmyndasafn og viðvörunarsafn fyrir komandi

kynslóðir með myndum af útrásarvíkingum, pólítíkusum og seðlabankastjórum

(aðgangur ekki ókeypis).

Kvótanum sem var stolið frá þjóðinni verður skilað aftur til komandi kynslóða.

Sett verða hryðjuverkalög sem gefa stjórnendum landsins að svara Bretum í sömu

mynt, einnig er slík löggjöf nauðsynleg til að taka á mönnum sem hafa falið

fjármuni í bönkum víðsvegar um heiminn.

Við pólítíkusar sem berjumst fyrir pólítísku lífi okkar gerum okkur grein fyrir

að það er bylting í vændum ef við hreinsum ekki skítinn upp eftir okkur og

heitum því hér eftir að vinna af alhug fyrir fólkið í landinu.

- - -

Frá Glasgow

Kær kveðja frá Glasgow þar sem pundið er 200 kr. og strætóbílstjórar hér þéna nú meira heldur en bankamenn á Íslandi. Hér er allt brjálað útaf IceSave og ekki gaman að vera Íslendingur. Menn hlæja að Davíð Oddsyni og Geir Haarde og ímynd landsins hefur beðið mun alvarlegri hnekki heldur en ég held að fólk heima geri sér grein fyrir.